《张湾登车偶成》
清代·曹文埴

南人爱舟畏乘马，匪惟畏马兼畏车。车轮触石声轣{车彖}，震耳奚啻晴雷驱。

不如一叶任掀簸，银涛雪浪冲江湖。繄予北行四千里，今日舣棹登车初。

平生经历所未惯，童仆蹙缩吾洒如。物情世态看烂熟，遭际随分足以娱。

红尘茫茫陆亦海，风波欲作何地无。心空不涉分别想，九折之坂皆坦途。

试观舴艋日随海鸥泛，薄笨亦驾吴牛趋。扣舷执靷各有适，燕歌越唱互答安有殊。

作者简介：（?—1798）清安徽歙县人，字近薇，号竹虚。乾隆二十五年进士，授编修。历刑、兵、工、户各部侍郎，兼管顺天府尹。鞫狱秉公。官至户部尚书。卒谥文敏。有《石鼓研斋文钞》。